喺1988年嘅「十字綫網」規劃入面，雖然話出現咗2號綫嘅樣，但嗰時係冇呢個站嘅。不過到咗1997年嘅《廣州市城市快速軌道交通線網規劃研究（最終報告）》入面就出現咗2號綫嘅「上林鎮」站，嗰時嘅站位就喺黃邊村入面，雲山詩意小區西北邊嗰度。但係嗰時重係一片農田，未得到有效嘅開發。到咗2002年，呢個站嘅站位就移咗入嚟而家呢度，重改咗名嗌「黃邊」站，嗰時要等白雲機場搬走咗先至可以起。